title: Auguas tuertas
text: Iste articlo ye sobre un termin toponimico chenerico. Se veiga Aguatuerta ta o toponimo d'o munizipio de Ansó, cerca del de a Val d'Echo, en a cabezera d'o rio Aragón Subordan.
  
  Auguas tuertas (u aguas tuertas en aragonés occidental) ye un microtoponimo común que describe una zona de praus d'alta montanya a on que un río, de regular en o suyo curso alto, traza meandros pronunciaus en a estiva. En aragonés ribagorzano, que por cuentas d'«augua» u «agua» dicen «aigua», se conoix con a forma equivalent aiguas tuertas (y aiguas tortas en a zona de tendencia no diptongadera de a val de Benás).
  
  A expresión dimana clarament d'a forma d'os meandros ("tuerto" ye o participio d'o verbo torcer).
  
  Se troba toponimos d'«auguas tuertas» en o macizo d'a Tendennera y en a val de Buixaruelo, en l'alta val de Broto, y en a val de Viadors, a on que naix a Cinqueta (alta Chistau), en Sobrarbe. En a Chacetania i ha una zona prou conoixida que se diz «agua tuerta» adintro d'o Parque Natural d'as Vals Occidentals, en o termin municipal de Ansó. En Ribagorza, i ha toponimos como «aiguas tortas» en a val d'Estós y en Benás. Ya en Catalunya, y a dintro d'o dominio lingüistico d'o catalán, ye o Parque Nacional d'Aigüestortes y o Estany de Sant Maurici''.
  
  As aguas tuertas d'Ansó, millor dixo aguatuerta, antis más se clamaba «aba tuerta», se situan en un puesto a on bi heba un ibón se que plenó de sedimentos orichinando una topografía muit plana que fa que o río haiga de circular fendo tornallos.
  
  Referencias
  
  Se veiga tamién 
  Auguapotra.
  Recolón (meandro).
  
  Toponimia